Άσπρα Χώματα

Τα Άσπρα Χώματα είναι μια συνοικία της Νίκαιας, που καλύπτει το βορειοανατολικό τμήμα της πόλης. Συνορεύει με την Αγία Βαρβάρα και το Αιγάλεω στα βόρεια, με τον Άγιο Ιωάννη Ρέντη στα ανατολικά, την Παλαιά Κοκκινιά στα νότια και τον Άγιο Γεώργιο (Νίκαιας) στα δυτικά. Ορίζεται από τις οδούς Επτανήσου και Λυκαβηττού στα βόρεια, τη Λεωφόρο Θηβών στα ανατολικά, τις οδούς Αρμενίων Αγωνιστών, Μπελογιάννη και Σολωμού στα νότια, και από τις οδούς Πατρόκλου, Παράσχου και Γυμναστηρίου στα δυτικά. Πέρα από τη Λεωφόρο Θηβών, τα Άσπρα Χώματα διασχίζουν αρκετές ακόμα κεντρικές αρτηρίες του Πειραιά και των δυτικών προαστίων, όπως η Πέτρου Ράλλη, η Γρηγορίου Λαμπράκη και η Μπελογιάννη.

Στην περιοχή βρίσκεται το Γ΄ Νεκροταφείο Αθηνών, καθώς και το Γενικό Κρατικό Νίκαιας.

 Ιστορία και ονομασία 
Η περιοχή πιθανότατα έλαβε την ονομασία της από το ασπρόχωμα που κυριαρχούσε εκεί (όπως συνέβη και στην ομώνυμη συνοικία του Περιστερίου). Τα πρώτα χρόνια μετά την Τουρκοκρατία, η περιοχή των Άσπρων Χωμάτων κατοικήθηκε, όπως και η γειτονική Παλαιά Κοκκινιά, από λίγους μεταφερόμενους αγρότες από διάφορα Αρβανιτοχώρια της Αττικής όπως τα Σπάτα, το Μενίδι και τα Λιόσια, και γι'αυτό ήταν ιδιαίτερα αραιοκατοικημένη (σχεδόν ακατοίκητη) και με αρκετές καλλιεργήσιμες εκτάσεις μέχρι και τις αρχές του 20ου αιώνα.

Μετά τη Μικρασιατική Καταστροφή το 1922 η μορφή του οικισμού άλλαξε, με τον μαζικό ερχομό Ελλήνων, αλλά και Αρμένιων προσφύγων, κυρίως από τη Σμύρνη. Αρκετοί από αυτούς τους πρόσφυγες είχαν προεγκατασταθεί στην Παλαιά Κοκκινιά και διαχύθηκαν στην πορεία προς βορειότερες εκτάσεις, όπως τα Άσπρα Χώματα. Κατά τις επόμενες δεκαετίες, ο πληθυσμός αυξήθηκε και η περιοχή, όπως και η υπόλοιπη Νίκαια, βίωσε ραγδαία αστικοποίηση.

Σήμερα, ως κόμβος μεταξύ αρκετών λεωφόρων και περιοχών, πρόκειται για μια περιοχή με ιδιαίτερη κίνηση και -εμπορική και μη- δραστηριότητα, ενώ διαθέτει αρκετά καλή ρυμοτομία. Στα Άσπρα Χώματα υπάρχουν, επίσης, αρκετοί χώροι πρασίνου, αθλητισμού και τέχνης, ιδίως στα πέριξ του Δημοτικού Αθλητικού Κέντρου Νίκαιας «Πλάτων» (ΔΑΚ Νίκαιας «Πλάτων»).

 Συγκοινωνίες 
Τα Άσπρα Χώματα εξυπηρετούνται από πλήθος γραμμών λεωφορείου και τρόλεϊ, που τα συνδέουν με τα υπόλοιπα προάστια του Πειραιά, αλλά και με άλλες περιοχές της δυτικής και κεντρικής Αθήναςː

 21 (ΝΙΚΑΙΑ - Π. ΡΑΛΛΗ - ΟΜΟΝΟΙΑ)
 703 (ΑΓ. ΕΛΕΥΘΕΡΙΟΣ - ΑΓ. ΑΝΑΡΓΥΡΟΙ - ΠΕΙΡΑΙΑΣ)
 750 (ΑΤΤΙΚΟ ΝΟΣΟΚΟΜΕΙΟ - ΣΤ.ΜΕΤΡΟ ΑΙΓAΛΕΩ - ΝΙΚΑΙΑ)
 803 (ΔΑΣΟΣ ΧΑΪΔΑΡΙΟΥ - ΠΕΙΡΑΙΑΣ)
 814 (ΣΧΙΣΤΟ ΚΑΡΑΒΑΣ - ΠΕΙΡΑΙΑΣ)
 824 & 825 (ΝΕΑΠΟΛΗ - ΑΓ. ΑΝΤΩΝΙΟΣ - ΠΕΙΡΑΙΑΣ)
 827 (ΠΕΙΡΑΙΑΣ - ΑΣΠΡΑ ΧΩΜΑΤΑ - ΣΤ.ΝΙΚΑΙΑ)
 828 (ΠΕΙΡΑΙΑΣ - ΘΗΒΩΝ - ΣΤ.ΝΙΚΑΙΑ)
 831 (ΠΕΙΡΑΙΑΣ - ΑΙΓΑΛΕΩ)
 842 (ΠΕΡΑΜΑ - ΣΤ. ΚΟΡΥΔΑΛΛΟΣ)
 845 (ΕΛΕΥΣΙΝΑ - ΠΕΙΡΑΙΑΣ)
 852 (ΝΕΑΠΟΛΗ - ΜΕΤΡΟ ΑΙΓΑΛΕΩ)
 860 (Π. ΦΑΛΗΡΟ - ΓΕΝ. ΚΡΑΤΙΚΟ ΝΙΚΑΙΑΣ - ΣΧΙΣΤΟ ΚΕΡΑΤΣΙΝΙ)
 909 (ΚΡΑΤ. ΝΙΚΑΙΑΣ - ΑΓ. ΣΟΦΙΑ - ΑΓ. ΒΑΣΙΛΕΙΟΣ)

 Γ' Νεκροταφείο Αθηνών 
Το Τρίτο Νεκροταφείο Αθηνών (επίσημη ονομασία: Γ΄ Κοιμητήριο Δήμου Αθηναίων) βρίσκεται εντός της συνοικίας . Βρίσκεται στο ύψος του κόμβου των λεωφόρων Θηβών και Πέτρου Ράλλη και η κεντρική του είσοδός του είναι επί της οδού Καυκάσου. Η έκταση του κοιμητηρίου εντάσσεται στον Δήμο Νίκαιας - Αγ. Ιωάννη Ρέντη, αλλά διοικητικά υπάγεται στο Δήμο Αθηναίων. Αποτελεί το μεγαλύτερο κοιμητήριο σε έκταση των Βαλκανίων, με περισσότερα από 27.000 ταφικά μνημεία, ενώ εκεί αναπαύονται αρκετοί επώνυμοι Έλληνες. Παράλληλα, περιλαμβάνει και Εβραϊκό νεκροταφείο, όπως και μνημεία για τους εκτελεσθέντες του Μπλόκου της Κοκκινιάς και της Σφαγής του Αιγάλεω.

 Γενικό Νοσοκομείο Νίκαιας Πειραιά «Άγιος Παντελεήμων» 
Το Γενικό Νοσοκομείο Νίκαιας Πειραιά «Άγιος Παντελεήμων» βρίσκεται στα Άσπρα Χώματα. Διαθέτει 650 οργανωμένες κλίνες και παρέχει πρωτοβάθμια, δευτεροβάθμια και τριτοβάθμια ιατρική περίθαλψη. Υπάγεται στη 2η Υγειονομική Περιφέρεια Πειραιώς και Αιγαίου. Στο νοσοκομείο ανήκει επίσης το Κέντρο Υγείας Σαλαμίνας και το Γενικό Νοσοκομείο Δυτικής Αττικής «Αγία Βαρβάρα». Παρόλο που ήδη από το 1937 το Υπουργείο Υγείας αποφάσισε την ανέγερσή του και το 1939 έλαβαν αρχή οι εργασίες της ανέγερσής του, η έναρξη του ελληνοϊταλικού πολέμου έμελλε να τις διακόψει, με συνέπεια την ολοκλήρωση των εργασιών και την έναρξη της λειτουργίας του νοσοκομείου το 1952. Το 2001 μετανομάστηκε σε Γενικό Νοσοκομείο Νίκαιας «Άγιος Παντελεήμων» και παράλληλα, το ίδιο έτος, κατασκευάστηκε ο ιερός ναός του Αγίου Παντελεήμονος στον περιβάλλοντα χώρο του.

 Αθλητισμός 

 ΔΑΚ Νίκαιας «Πλάτων» 
Το Δημοτικό Αθλητικό Κέντρο Νίκαιας «Πλάτων» βρίσκεται στη συμβολή των οδών Πέτρου Ράλλη και Θηβών. Κατασκευάστηκε το 1970 και ανακαινίστηκε το 2020. Περιλαμβάνει κλειστό κολυμβητήριο, κλειστό γήπεδο καλαθοσφαίρισης (χωρητικότητας 1.046 θέσεων), ανοιχτά γήπεδα καλαθοσφαίρισης, ανοιχτό γήπεδο αντισφαίρισης και ανοιχτό γήπεδο χειροσφαίρισης. Είναι η έδρα του Ιωνικού Νίκαιας, ενώ στο παρελθόν (1973-2020) χρησιμοποιείτο και από τον Άρη Νίκαιας.

 Δημοτικό Γήπεδο Νίκαιας 
Το Δημοτικό Γήπεδο Νίκαιας βρίσκεται στα σύνορα της Νίκαιας με τον Κορυδαλλό, και συγκεκριμένα, επί της οδού Χρυσοστόμου Σμύρνης και στο ύψος της διασταύρωσης αυτής με τη λεωφόρο Γρηγορίου Λαμπράκη. Συνιστά ένα από τα παλαιότερα γήπεδα σε ολόκληρη την ελληνική επικράτεια που λειτουργούν έως και σήμερα, καθώς η ανέγερσή του χρονολογείται από το 1939Δημοτικό Γυμναστήριο Νίκαιας (-Κορυδαλλού) stadia.gr. Αποτελεί τη μόνιμη έδρα της Προοδευτικής και για αυτόν τον λόγο είναι επίσης γνωστό, με την ονομασία «Γήπεδο Προοδευτικής». Έχει χωρητικότητα 4.361 θεατών και έχει ανακαινιστεί τέσσερις φορές (1993, 1997, 2000, 2009)Λύνεται το γηπεδικό της Προοδευτικής", εφ. Αθλητική Ηχώ, 21/10/1993.

Εκτός από το ποδόσφαιρο στο γήπεδο φιλοξενείται επίσης το άθλημα του ράγκμπι και διεξάγονται αγώνες ράγκμπι λιγκ, 1 εκ των 2 μορφών του αθλήματος, των επίσημων πρωταθλημάτων της Ελληνικής Ομοσπονδίας Ράγκμπυ Λιγκ. Αποτελεί έδρα του γειτονικού και ιστορικού σωματείου ράγκμπι λιγκ της περιοχής, Α.Ο. Προμηθέας Νίκαιας-Ρέντη-Κορυδαλλού Αττικής. Αξιοσημείωτα, κατά τις δεκαετίες του '70 και του '80 στο γήπεδο διεξήχθησαν αγώνες κατς, το οποίο είχε μεγάλη απήχηση την εποχή αυτή και αγωνίστηκαν ονόματα όπως Γιώργος Τρομάρας, Απόστολος Σουγκλάκος κ.α.εφ. Αθλητική Ηχώ, 20/7/1979

 Παραπομπές 

Κατηγορία:Δήμος Νίκαιας - Αγίου Ιωάννη Ρέντη